London (dpa/SN). Britiski parlament je dźensa rano po druhim rozjimanju za zakoń wo wustupje Wulkeje Britaniskeje z Europskeje unije hłosował. 326 zapósłancow bě za, 290 přećiwo zakonjej. Premierministerka Theresa May zwurazni, zo stara so zakoń nětko „wo wěstotu a jasnosć“. Njeje pak hišće wobzamknjeny. Dalše debaty a wothłosowanja su předwidźane, tak zo trjeba britiske knježerstwo hišće dołhi dych.
Proša wo wysokosć chłostanja
Mnichow (dpa/SN). Zwjazkowe rěčnistwo chcyše dźensa dopołdnja próstwu zapodać na wysokosć chłostanja za Beatu Zschäpe a dalšich štyrjoch pohladnych w procesu NSU wozjewić. Kónčny pledoajej wobskóržby je sydom jednanskich dnjow wopřijał. Po zwjazkowym rěčnistwje slěduja hišće pledoajeje pódlanskich skóržbnikow wobskorženych. Prjedy hač dóńdźe k wusudej, móže potajkim hišće někotre měsacy trać.
Ludźo maja hromadźe dźeržeć
Raduš (PBe/SN/at). 14. braniborski wjesny a žnjowodźakny swjedźeń kónc tydźenja bě za hosćićelow wulki wuspěch. Něhdźe 32 000 hosći přebywaše dwaj dnjej w błótowskej wsy Radušu. Braniborski ministerski prezident Dietmar Woidke (SPD) wobroći so w swojim postrowje na wuhotowarjow runje tak kaž na ratarjow. Woni ćerpja lětsa pod čućiwymi stratami žnjow. „Njedamy was w dešću stać“, přilubi jim Dietmar Woidke jasnu pomoc. Hosćom wón rjekny, zo dožiwjeja w Radušu „moderne wjesne žiwjenje, kotrež je tak pratypiske za charakter našeje braniborskeje domizny“. Hladajo na poskitk regionalnych produktow ministerski prezident wuzběhny: „Tež hdyž to tón abo tamny euro wjace płaći, dyrbimy preč wot mentality tunjosće. Skuposć bě wčera. Dźensa płaći: Regionalne je optimalne.“
New York/Seoul (dpa/SN). Bjezstrašnostna rada UNO je wčera wobmjezowane dodawanje wolija do Sewjerneje Koreje jednohłósnje wobzamkła. Dale njebudu hižo tekstilije a płun do kraja importowane. USA a China, kotrež běchu sej hišće wjele krućiše sankcije za Sewjernu Koreju žadali, njemóžachu so přesadźić. Bjezstrašnostna rada reaguje ze sankcijemi na njedawny atomowy test.
Južna Koreja a Japanska jako susodaj kraja wobzamknjenje jara witatej. Wot lěta 2006 je to nětko hižo dźewjata rezolucija UNO w zwisku z atomowymi a raketowymi testami Sewjerneje Koreje. Najebać warnowanja režim pod mócnarjom Kimom Jong Unom přiwšěm z testami pokročuje. A to maja kraje po cyłym swěće za jara chutne wohroženje.
Smochćicy (CRM/SN). „Hižo 1988 běchmy sej we wodźacych kruhach Drježdźansko-Mišnjanskeho biskopstwa přezjedni, zo je načasu cyrkej dale wotewrěć.“ Tole rjekny emeritowany biskop Joachim Reinelt njedźelu w Smochćicach. Tak nasta 1992 na terenje něhdyšeho ryćerkubła a pozdźišeho měšniskeho seminara Dom biskopa Bena, kotryž su w naslědnych lětach dale wutwarili. Swójbny swjedźeń składnostnje jeho 25lětneho wobstaća běše wuraz dźaka a zdobom wjesela nad zdokonjanym.
Swjedźeń zahaji so z kemšemi z biskopom Reineltom jako zmužitym iniciatorom zwažliweho projekta w přewrótowym času. Wotewrjenosć za to časej přiměrjene w domje wopokaza so na Božej mši w kopatej połnej cyrkwi. Moderne hudźbne wuhotowanje běše Budyska band pod nawodom Clemensa Kowollika přewzała. Mjez hosćimi zbliska a zdaloka witaše rektor domu dr. Peter-Paul Straube tež serbskeju zapósłancow Němskeho zwjazkoweho sejma a Sakskeho krajneho sejma Marju Michałkowu a Marka Šimana (wobaj CDU).
Waršawa (dpa/SN). Pólska móže sej po posudku parlamenta wot Němskeje wotškódnjenje za zničenja w Druhej swětowej wójnje žadać. Wčera wozjewichu we Waršawje dokument sejma, w kotrymž rěka: „Je legitimne, zo ma Republika Pólska prawo na wotškódnjenje přez Zwjazkowu republiku Němsku. Twjerdźenje, zo su žadanja zańdźene, njeje woprawnjene.“ Wozjewjenje pólskeho knježerstwa z lěta 1953, zo so reparacijow wzda, je přećiwowustawne a bě so jenož ćišća Sowjetskeho zwjazka dla stało.
Minjene tydźenje su so pólscy politikarjo stajnje zaso za reparacije wuprajili. Němska je wotpokazuje. Pólski wonkowny minister Witold Waszczykowski wčera zdźěli, zo su nětko dalše posudki a analazy wo škodach w Pólskej trěbne.
Worklecy (rk/SN). Na dnju wotewrjeneho pomnika móžachu zawčerawšim we Worklečanskej kapałce Marije maćerje Božeje něhdźe 200 wopytowarjow witać. Na cyłkownje pjeć wodźenjach rozłožowaštaj jim wjesny chronist dr. Beno Wałda a Klawdija Čornakowa stawizny kapałki a jeje wosebitosće. Je to jedna z mało cyrkwjow Němskeje, w kotrejž su mólby w formje Beuronskeho stila hač do dźensnišeho zdźeržane. Při kofeju a tykancu dopominachu so hosćo na čas, jako bě we Worklecach hišće chorownja zaměstnjena. Popołdnjo organizowało je Towarstwo Worklečanskeje kapałki.
Istanbul/Berlin (dpa/SN). Pućowanske warnowanje turkowskeho knježerstwa za Němsku krizu z Ankaru přiwótřa. Tež zwjazkowa kanclerka Angela Merkel (CDU) postupowanje raznje kritizuje. „Chcu cyle jasnje zwuraznić: Kóždy turkowski staćan smě k nam přińć“, kanclerka wuswětla. „Pola nas njebudźe žadyn žurnalist zajaty, tu žanych žurnalistow do přepytowanskeje jatby njetyknu, pola nas knježi swoboda měnjenjow a prawniskostatnosć. A na to smy hordźi.“
Turkowske wonkowne ministerstwo je sobotu pućowanske warnowanje za Němsku wuprajiło. Tak warnuje před móžnym njepřećelskim a rasistiskim wobchadźenjom a werbalnymi atakami w Němskej. Turkojo njeměli so na wólbnych zarjadowanjach wobdźělić abo demonstracijach wobdźělić, kotrež teroristiske organizacije wotměwaja a němske zarjady dopušćeja.
Stróža (SN/bn). Zahajenski koncert Stróžanskich nazymskich wikow přirody pod hesłom „W změnje časow“ zahori minjeny pjatk něhdźe 80 wopytowarjow w swjedźenskim stanje při centrumje biosferoweho rezerwata, kotryž je zarjadowanje zhromadnje z towarstwom Radiška a z podpěru Załožby za serbski lud na iniciatiwu Liany Bertók wuhotował.
ZFC Meuselwitz
– Budissa Budyšin 0:1 (0:0)
Zestawa hosći: Ebersbach – Kunze, Patka, Hoßmang, Heppner, Schmidt, Weiß, Pfanne, Krawčik (67. Müller), Bönisch (82. Gehrmann), Milde (73. Barnickel)
Po tym zo je Budissa Budyšin w sezonje 2016/2017 wobě hrě přećiwo ZFC Meuselwitzej přěhrała, chcyše mustwo trenarja Torstena Gütschowa tónkróć znajmjeńša dypk. W zašłymaj hromaj běchu so Budyscy koparjo tójšto sebjewědomja nasrěbali a tuž před 491 přihladowarjemi porjadnje započachu. Po róžku Paula Mildy zhłójčkowa Franz Pfanne bul z krótkeje distancy na wrotarja, kiž pak bul wuběrnje wotwobara (3.). Hosćo hru dale postajachu a mějachu přez Johanna Weißa (15.) a Tonyja Schmidta (19.) dalšej dobrej składnosći. Domjacy namakachu so jenož ćežko do hry. Za nich nasta prěnja wulka móžnosć hakle po 30 mjeńšinach. Wólny kop Renéja Weinerta prasny do łaty Budyskich wrotow.
hrv_Latn nso_Latn szl_Latn szl_Latn ces_Latn ces_Latn szl_Latn szl_Latn szl_Latn hrv_Latn bos_Latn szl_Latn bos_Latn szl_Latn szl_Latn ltz_Latn gla_Latn ltz_Latn szl_Latn